Rafinăria din Câmpina -— vestigiu unic în lume (21) 
CASELE DE SCURGERE / DISTRIBUȚIE 

Sâmbătă, 18 noiembrie, au fost anunţate rezultatele concursului foto din 
rafinărie, în cadrul unui eveniment desfășurat într-un spaţiu semi-închis („hala 
terase bitum”, ce a făcut parte din platforma instalaţiei de bitum - pusă în 
funcţiune la 1961 în centrul rafinăriei, pe locul bateriei Stratford, grav afectate 
în război). Chiar la sud de acest imens șopron se află, ignorată, ultima clădire a 
serialului nostru pe care am identificat-o (foarte recent) ca datând din epoca de 
glorie mondială a rafinăriei — cea antebelică. E vorba de un corp mic, lung, 
ridicat din cărămidă, cu acoperiș boltit cilindric, în stilul specific industrial „Fin 
de siècle” (vezi foto1), și care s-a încăpățânat să reziste acolo, deși zona a trecut 
prin mari transformări. Făcea parte iniţial din platforma Distilaţiei discontinue, 
împreună cu unul dintre cele trei mari coșuri de cărămidă (situat imediat la sud, 
și care din păcate avea să fie demolat în intervalul 1948-1970). Prima folosinţă a 
clădirii, compartimentată în trei încăperi, era aceea de „case de scurgere” 
(conform unui plan românesc din 1908) sau de distribuţie (dacă traducem 
termenul din versiunea germană a planului). Deja din vremea primului război 


mondial, în clădire se aflau receptoare de ulei (în mijloc) și pompe (la capete). 


Fotografie din colecția rafinăriei 


Afectată de bombardamente, clădirea și-a pierdut acoperișul boltit și a primit 


după război unul funcţionalist, de tip terasă. 


Foto: M. Focșa 


În jurul ei toate s-au schimbat, fiind azi înconjurată de construcţii ale instalaţiei 
de bitum (foto 2); numai la capătul de est, un rezervor elansat, nituit, o 
străjuiește și azi din epocile vechi, fiind poate remarcat de publicul de sâmbătă 


(undeva în stânga intrării în marele șopron ce a găzduit expoziţia de fotografii). 


Din anii '60, mica clădire a găzduit vestiarul și casa de pompe a instalaţiei de 


bitum. 

